पंचफल योजना के तहत खर्च होंगे 13.12 करोड़
किशनगंज. बांसथूनी ग्राम पंचायत में स्थित चारागाह भूमि, यहां पर विकास कार्य करवाए जाएंगे।
भास्कर न्यूज | किशनगंज
पंचायतोंमें सालों से वीरान पड़ी चारागाह भूमि के दिन बदलने वाले हैं। राज्य सरकार की ओर से चारागाह भूमि का विकास करवाया जाएगा। इसके लिए पंचायतों में वीरान पड़ी चारागाह में मनरेगा के माध्यम से लाखों की राशि खर्च कर विकास कार्य करवाए जाएंगे। साथ ही सालों से कब्जा कर खेती कर रहे दबंगों से भी चारागाह भूमि मुक्त कराई जाएगी।
जानकारी के अनुसार पंचायत राज विभाग की पंचफल योजना के तहत चारागाह वाली पंचायतों में इस तरह के कार्य करवाए जाएंगे। इसके तहत वहां पर सहकारी समिति के लिए एक गोदाम का भी निर्माण करवाया जाएगा। ताकि किसानों के लिए सहकारी समितियों में आने वाले खाद, बीज को भी बारिश सहित अन्य मौसम में बचाया जा सके। लंबे समय से सरकार की योजना रही है कि पंचायतों में वीरान बेकार पड़ी चारागाह भूमि पर विकास कार्य करवाए जाएं। इसके लिए सालों पहले हरित राजस्थान के तहत सैकड़ों बीघा में पौधरोपण भी करवाया गया था, लेकिन पंचायतों की ओर से इन पौधों पर ध्यान नहीं देने से अधिकांश पंचायतों में पौधे नष्ट हो गए। इसके बाद राज्य सरकार की ओर से हाल ही में पंचफल योजना के तहत प्रत्येक पंचायत को बजट दिया गया है। वहीं प्रशासनिक अधिकारियों को भी चारागाह भूमि से अतिक्रमण हटाने के लिए पाबंद किया गया है, ताकि चारागाह भूमि को विकसित किया जा सके। जिन पंचायतों में चारागाह भूमि नहीं है तथा जिन पंचायतों में पहले से ही गोदाम हैं। वहां पर राज्य सरकार की ओर से बजट नहीं दिया गया है। सरपंच संघ अध्यक्ष भानुप्रतापसिंह हाडा़ ने कहा कि पंचायतों में चारागाह भूमि पर लोगों ने कब्जा कर रखा है। ऐसे में सबसे बड़ी चुनौती चारागाह भूमि को मुक्त कराना है। सरकार का यह अच्छा प्रयास है। अगर अधिकारियों का सहयोग रहा तो सरकार की इस योजना के साथ कार्य करवाने में किसी तरह की परेशानी नहीं आएगी। बीडीओ घनश्याम शर्मा ने बताया कि सभी पंचायतों के सचिवों को जगह चिन्हित कर कार्य शुरू करने के निर्देश दे दिए गए हैं। जहां पर अतिक्रमण हैं वहां पर हटाने के लिए तहसील प्रशासन की मदद ली जा रही है।
32पंचायतों में होंगे कार्य
प्रत्येकपंचायत पर 41 लाख रुपए खर्च किए जाएंगे। कुल 13 करोड़ 12 लाख रुपए 32 पंचायतों पर खर्च किए जाएंगे। इसमें से प्रत्येक पंचायत पर गोदाम निर्माण के लिए 15 लाख चारागाह विकास पर शेष 26 लाख रुपए खर्च किए जाएंगे। इसमें पौधरोपण, बागवानी समेत अन्य कार्य करवाए जाएंगे। वहीं जलवाड़ा, परानियां रामगढ़ में पहले से ही गोदाम होने चारागाह भूमि नहीं होने के कारण वहां इस योजना के तहत वर्तमान में कार्य नहीं करवाए जा रहे हैं।
hin_Deva awa_Deva bho_Deva hin_Deva hin_Deva hin_Deva hin_Deva